Document ID: 32000D0463

Rozhodnutie Komisie
zo 17. júla 2000,
ktorým sa v zásade uznáva úplnosť dokumentácie predloženej na podrobné preskúmanie kvôli možnému zaradeniu MKH 65 61 (propoxykarbazón sodný) do prílohy I smernice Rady 91/414/EHS týkajúcej sa uvádzania prípravkov na ochranu rastlín na trh
(oznámené pod číslom dokumentu C(2000) 2006)
(2000/463/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 týkajúcej sa uvádzania prípravkov na ochranu rastlín na trh [1], naposledy zmenenú a doplnenú smernicou Komisie 2000/10/ES [2], najmä na jej článok 6 (3),
keďže:
(1) Smernicou 91/414/EHS (ďalej len "smernica") je ustanovená realizácia zoznamu spoločenstva obsahujúceho účinné látky, ktoré je povolené používať v prípravkoch na ochranu rastlín.
(2) 25. januára 2000 predložila spoločnosť Bayer AG nemeckým orgánom dokumentáciu o účinnej látke MKH 65 61 (propoxykarbazón sodný).
(3) Uvedené orgány informovali Komisiu o výsledkoch úvodného preskúmania dokumentácie, ktorého cieľom bolo zabezpečiť, aby dokumentácia poskytovala všetky informácie stanovené v prílohe II a pre aspoň jeden prípravok na ochranu rastlín obsahujúci príslušnú účinnú látku v prílohe III k smernici. Žiadateľ následne v súlade s článkom 6 (2) predložil dokumentáciu Komisii a ostatným členským štátom.
(4) Dokumentácia o MKH 65 61 (propoxykarbazón sodný) bola 10. marca 2000 predložená Stálemu výboru pre zdravie rastlín.
(5) Článok 6 (3) smernice vyžaduje vydať úradné potvrdenie na úrovni spoločenstva o tom, že všetka dokumentácia spĺňa požiadavky na informácie stanovené v prílohe II a pre aspoň jeden prípravok na ochranu rastlín obsahujúci príslušnú účinnú látku v prílohe III k smernici.
(6) Toto potvrdenie je potrebné, pretože dovoľuje podrobne preskúmať dokumentáciu a umožňuje členským štátom vydať dočasné povolenie pre používanie prípravkov na ochranu rastlín, ktoré obsahujú príslušnú účinnú látku, pričom musia byť splnené podmienky stanovené v článku 8 (1) smernice a najmä podmienka týkajúca sa podrobného vyhodnotenia účinnej látky a prípravku na ochranu rastlín vzhľadom na požiadavky stanovené v smernici.
(7) Týmto rozhodnutím sa nevylučuje, že je možné žiadať od žiadateľa ďalšie údaje alebo informácie kvôli vyjasneniu určitých bodov v dokumentácii. Požiadavky členského štátu spravodajcu na predloženie ďalších údajov potrebných na vyjasnenie dokumentácie nesmú ovplyvniť lehotu na predloženie správy uvedenej v bode 9.
(8) Členské štáty a Komisia súhlasia s tým, že podrobné preskúmanie dokumentácie o MKH 65 61 (propoxykarbazón sodný) vykoná Nemecko.
(9) Nemecko podá čo najskôr, ale najneskôr do jedného roka odo dňa uverejnenia tohto rozhodnutia, správu o záveroch svojho preskúmania, ktoré budú sprevádzané všetkými odporúčaniami na zaradenie alebo nezaradenie a všetkými podmienkami, ktoré sa toho týkajú.
(10) Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
Nasledujúca dokumentácia v zásade spĺňa požiadavky na informácie stanovené v prílohe II a pre aspoň jeden prípravok na ochranu rastlín, obsahujúci príslušnú účinnú látku, v prílohe III smernice pri zohľadnení zamýšľaných spôsobov používania:
dokumentácia, ktorú Komisii a členským štátom predložila spoločnosť Bayer AG kvôli zaradeniu MKH 65 61 (propoxykarbazón sodný) ako účinnej látky do prílohy I smernice 91/414/EHS a ktorá bola 10. marca 2000 predložená Stálemu výboru pre zdravie rastlín.
Článok 2
Toto rozhodnutie je adresované členským štátom.
V Bruseli 17. júla 2000

Labels: 3
6